Internasionale Verslag – 8 Mei 2020 - Corona Krisissentrum
Tuis / COVID-19 / Internasionale Verslag – 8 Mei 2020
Internasionale Verslag – 8 Mei 2020
Nuwe eise vir werkloosheidsvoordele in die VSA was verlede week 3,17 miljoen, wat minder as die vorige twee weke was. In totaal het 33,5 miljoen Amerikaners sedert die uitbreek van die pandemie vir werkloosheidsvoordele aansoek gedoen. Die VSA se werkloosheidskoers vir April word vandag bekend gemaak en daar word verwag dat dit meer as 16% gaan wees. Bob Michele, die hoof beleggingsbeampte van JP Morgan het gister gesê dat dit die VSA 10 tot 12 jaar kan neem om weer die lae vlakke van werkloosheid wat voor die pandemie geheers het, te bereik.
President Donald Trump van Amerika en die Japanese Eerste Minister Shinzo Abe het ooreengekom dat dié twee lande nou gaan saamwerk in die ontwikkeling van teenmiddels en medikasie in die stryd teen die koronavirus. Die twee lande beplan ook noue samewerking om hulle ekonomieë na die krisis te help herstel. Dit is tydens 'n telefoongesprek tussen die twee leiers ooreengekom.
Volgens data wat gister bekend gemaak is, het huishoudelike spandering in Japan gedurende Maart met 6% gedaal. Die land se ekonomiese groeisyfer vir die eerste kwartaal word op 18 Mei bekend gemaak, maar ekonome verwag dat die derde grootste ekonomie in die wêreld in die eerste kwartaal met 4,5% gekrimp het en dat die inkrimping in die tweede kwartaal 22% kan wees.
In die VSA het die goewerneurs van minstens 17 deelstate versnelde uitfasering van inperkingsmaatreëls begin implementeer. Hoewel die meeste van die VSA se 50 deelstate begin het om inperkingsmaatreëls uit te faseer, doen hierdie 17 deelstate dit vinniger as wat die federale voorskrifte vereis. Volgens federale voorskrifte kan uitfasering plaasvind wanneer daar vir 14 dae aaneen 'n afwaartse trajek in die geval nuwe infeksies is. State soos Alabama, Kentucky, Maine, Mississippi, Missouri, Nebraska, Ohio, Oklahoma, Tennessee en Utah faseer egter nou inperkingsmaatreëls selfs vinniger uit om verdere ekonomiese skade te probeer beperk. President Donald Trump het Donderdag hierdie state se besluit vir versnelde uitfasering ondersteun.
Rusland is nou die land met die vyfde meeste mense wat positief vir die koronavirus getoets het. Die land het nou meer gevalle as Frankryk. Tot dusver het byna 190 000 mense in Rusland positief vir die virus getoets, terwyl sterftes op byna 1800 staan. Die sterftesyfer in Rusland is tans 0,001% van die bevolking. Tans is die meeste sterftes in die wêreld in die VSA (77 000), gevolg deur die Verenigde Koninkryk (31 000), Italië (30 000), Spanje (26 000) en Frankryk (26 000).
Byna 4 miljoen mense wêreldwyd het tot dusver positief vir die koronavirus getoets. Tot dusver is 271 000 mense wêreldwyd aan die koronavirus dood. Dit is 0,003% van die wêreldbevolking.
Volgens 'n gesamentlike studie van die Harvard T.H. Chan Skool van Openbare Gesondheid, die Imperial Kollege van Londen en die Oxford Universiteit gaan daar 'n skerp styging in indirekte gesondheidsprobleme weens die koronapandemie wees. Volgens die studie het die ekonomiese krisis wat van 2008 tot 2010 in Europa geheers het en 'n skerp toename in werkloosheid veroorsaak het, tot verskeie gesondheidsprobleme aanleiding gegee. Dit sluit in 'n toename in kanker. Volgens die studie gaan die koronapandemie veroorsaak dat mense meer gaan rook, meer alkohol gaan gebruik en dat dwelmmisbruik ook gaan toeneem weens die spanning wat deur werkloosheid of verlaagde inkomste veroorsaak word. Die verslag voorspel ook dat die selfmoordkoers in baie lande skerp kan styg.
Volgens die nuutste Deutschlandtrend peiling wat gister in Duitsland bekend gemaak is, is die meeste Duitsers steeds baie tevrede met die Duitse regering se hantering van die koronapandemie. Die Duitse bondskanselier, Angela Merkel geniet die steun van 60% van Duitsers, terwyl haar Christen Demokratiese Unie (CDU) die steun van 39% van Duitsers geniet wat ook die hoogste steun sedert Augustus 2017 is. Die meeste Duitse deelstate is besig om versnelde uitfasering van inperkingsmaatreëls te implementeer terwyl die oordragkoers van die koronavirus steeds in Duitsland afneem.
Ekonome in Europa het gister in 'n peiling voorspel dat die ekonomieë van lande in die Eurosone tydens die eerste kwartaal van 2020 met 3,8% gekrimp het. Ekonome voorspel dat die eiendomsmark in verskeie lande, veral in die suide van Europa baie nadelig geraak gaan word. Die verwagting is dat die eiendomsmark in groot stede in die noorde van Europa soos Berlyn, Wenen, Frankfurt, Brussel en Amsterdam nie so erg geraak sal word deur die pandemie soos stede in suidelike lande soos Italië, Griekeland en Spanje nie.
Die Franse Eerste Minister, Edouard Philippe het gister aangekondig dat die staat van inperking in Frankryk vanaf eerskomende Maandag uitgefaseer gaan word. Hoewel die meeste maatreëls in Parys behoue sal bly, sal maatreëls in die meeste ander streke vinnig uitgefaseer word. Skole, restaurante en kafees sal aan die begin van Junie kan heropen. Tot dusver is 175 000 mense in Frankryk positief vir die koronavirus getoets. Meer as die helfte van alle gevalle in Frankryk is in die Ile de France-streek, wat die hoofstad Parys insluit.